สวนผักโอ้กะจู๋เป็นร้านที่ตั้งชื่อได้ฉลาดและเจ๋งมากเพราะเจ้าของชื่ออู๋กับโจ้แล้วเอามาผวนคำ ปัจจุบันร้านมีสองสาขา สาขาแรกตั้งอยู่สันทราย อีกสาขาตั้งอยู่ในนิ่มซิตี้ เปิดทุกวัน 9.00 - 21.00 น. ได้มีโอกาสมาลองสาขาแรก หน้าร้านสาขานี้มีที่นั่งเยอะมากๆ หลังร้านเป็นสวนที่สามารถถ่ายรูปได้ เมนูราคากลางๆเริ่มที่ 100 บาทขึ้นไป (ราคาหลายๆเมนูขึ้นมาจากปีก่อนประมาณ 10-20 บาท) หรือจะสั่งเป็นสลัดผักตามใจชอบในใบให้เลือกเริ่มที่ 50 บาทแค่นั้นและได้เยอะทุกอย่าง ที่นั่งในร้านมีเยอะมากๆ มาวันนี้ลองไปหลายอย่าง (* + รูปเก่าคือเมนูที่มาทานรอบก่อนๆประมาณม.ค. 59)
- สลัดผลไม้ 185 บาท เป็นอะไรที่ทุกโต๊ะต้องสั่งและมักจะเสิร์ฟมาเป็นอย่างแรกเสมอเพราะร้านมักจะทำค้างไว้แล้วมาตักใส่เมล่อน ที่จริงแล้วควรสั่งปิดท้ายไว้ทานแก้เลี่ยนมากกว่า ไม่ควรสั่งมาตั้งแต่แรกเนื่องจากรสหวาน ทานแล้วสดชื่น ผลไม้กรอบสดทุกอย่าง น้ำสลัดออกแนวโยเกิร์ตที่เปรี้ยวและหนืดน้อยแต่หวานนำ แนะนำมากๆๆๆ ให้ 4.8/5
- ซุปเห็ด 3 อย่าง 85 บาท ถ้วยเล็กมาแบบร้อนๆพร้อมขนมปังกรอบ รสชาติโดยรวมติดเค็มไป ไม่หอม ไม่ค่อยอร่อยนัก ไม่แนะนำ ให้ 3.4/5
- สลัดเห็ดเทมปุระ 125 บาท ถ้วยใหญ่ ผักกรอบสดไม่แข็ง น้ำสลัดกลมกล่อมอร่อยมาก เห็ดทอดก็หอมไม่เหนียวเลยจริงๆ อร่อยมากๆ แนะนำอีกเช่นกัน ให้ 4.6/5
- สเต๊กซี่โครงสะพานโค้ง 255 บาท เยอะมากๆๆๆ ควรสั่งมาช่วยกันทาน แค่ขนาดเล็กก็เยอะแล้ว ผักกรอบสดน้ำสลัดดีเหมือนเดิม เนื้อซี่โครงทำค้างไว้ ซอสรสกำลังดีไม่เค็มเกิน เนื้อซี่โครงติดมันแต่ขาดความนุ่มไปหน่อย มันฝรั่งทอดใช้ได้ แนะนำอยู่ ให้ 4/5
- สลัดแซลม่อนโอเมก้า3และเต้าหู้ย่าง 210 บาท เยอะเช่นกัน เนื้อแซลม่อนย่างนุ่ม ไม่แห้ง หอมดี ผักสด น้ำสลัดออกเปรี้ยวนิดๆ ทานนานๆติดเอียนหน่อยๆ ให้ 3.8/5
- สปาเกตตี้ขี้เมาทะเล 145 บาท จานใหญ่ แบ่งทานได้ 2-3 คน เส้นสปาเกตตี้เหนียวนุ่มมาตรฐาน มันกลางๆ ซีฟู้ดสดทุกอย่าง รสโดยรวมเค็มๆเผ็ดเยอะพอควร คนชอบเผ็ดติดใจแน่นอน ขาดรสหวานไปนิด ให้ 3.7/5
- สลัดปลากะพงย่างโรยเกล็ดขนมปังกรอบอบสมุนไพร 285 บาท เนื้อปลาชิ้นใหญ่มากๆ มาพร้อมซอสทาร์ทาร์ ผักยังอร่อยเหมือนเดิม มันฝรั่งโอเค เนื้อปลาย่างได้นุ่มไม่แห้ง ไม่คาวเลย มีความหอมกลิ่นสมุนไพรที่เกล็ดขนมปังหน่อยๆ แต่ปลาชิ้นใหญ่ทานมากๆเลยมีเอียนนิดๆ แต่ก็แนะนำ ให้ 4.2/5
- ชาออร์แกนิคเย็น 65 บาท แก้วใหญ่ เป็นแนวชานมที่มีความมันนมน้อย หอมกลิ่นชาพอควร กลิ่นแบบ Earl Grey แรงมาก แก้เลี่ยนได้ดีแต่ก็ไม่อร่อยเพราะกลิ่นแรงไป ให้ 3.5/5
* ชีสบอล 155 บาท ลูกใหญ่ 5 ลูกทอดมาพร้อมกับสัปปะรด ชีสเนื้อแน่นกรอบนอกยืดใน ทานแค่ลูกเดียวก็เลี่ยนแล้วเพราะมีแต่รสชาติจืดๆมันๆอย่างเดียว สัปปะรดก็หวานยิ่งเลี่ยนเข้าไปใหญ่ ตัดกำลังในการทานเมนูอื่นไปมาก ไม่แนะนำ ให้ 3.6/5
* สเต๊กปลาแอลมอนด์กรอบ 255 บาท เป็นเนื้อปลาดอลลี่ชุบแป้งแอลมอนด์สไลด์ทอดกรอบ ชิ้นใหญ่ ทอดมาไม่อมมัน รสจืดๆไม่คาวทานกับซอส แรกๆอร่อยมาก ทานไปทานมาติดเลี่ยนและเอียนเพราะมันและเย็น แต่โดยรวมก็อร่อย แนะนำ ให้ 4.1/5
* สลัดธัญพืช 95 บาท ถูกและได้เยอะมาก ผักสดทุกอย่าง เม็ดธัญพืชไม่แข็ง น้ำสลัดกลมกล่อมเข้ากับตัวผักได้ดีมาก เป็นสลัดครีมที่ทานแล้วอร่อยมากๆ เป็นน้ำสลัดครีมอร่อยที่สุดเท่าที่เคยทานมาเลย ให้ 4.3/5
* Brownie Frappucino 105 บาท แก้วใหญ่ชนิดที่สามารถกินแทนข้าวได้มื้อนึงเลย เนื้อบราวนี่ธรรมดา ช๊อคโกแลตปั่นขาดความหอมของช็อคไปนิด วิปครีมทั่วไป โดยรวมธรรมดาๆ ให้ 3.7/5
*โอ้กะจู๋ไส้กรอกเยอรมัน 265 บาท จานใหญ่ ผักเยอะ น้ำสลัดน้อย ไส้กรอกสามแบบ เนื้อแน่นหมด เป็นไส้กรอกที่แป้งเยอะอยู่ยังไม่ค่อยเด่นรสชาตินัก ให้ 3.7/5
*มะพร้าวน้ำหอม 85 บาท ลูกใหญ่ มีผลไม้สับด้านใต้รอง น้ำมะพร้าวเจาะออกมารสจืดไปนิด ไม่ค่อยหอมหวานนัก เนื้อมะพร้าวมันอร่อยดี ผลไม้สด ให้ 3.7/5
*สเต๊กซี่โครงสะพานโค้งใหญ่ 395 บาท ต่างจากแบบเล็กคือเพิ่มซี่โครงมาอีกชิ้น รสชาติยังคงอร่อย เนื้อนุ่มติดมัน แนะนำเช่นเคย ให้ 3.9/5
*Fish & Chips 195 บาท เปลี่ยนเครื่องเคียงเป็นมันบด จานยังใหญ่เหมือนเดิม มันบดเนื้อละเอียดหอมพริกไทดำดี น้ำราดมันบดรสบาร์บีคิวเข้มมาก เนื้อปลาทอดชิ้นโตใหญ่ ไม่อมมัน รสชาติทั่วไป ผักสด น้ำสลัดน้อยไปหน่อย ให้ 3.6/5
*Dutch cocoa 65 บาท แก้วใหญ่มาก รสชาติหอมโกโก้กำลังดี หวานน้อย หอมมันนม อร่อยดี แนะนำ ให้ 3.8/5
*ซุปถั่วสวีทกรีนครีม 75 บาท ถ้วยใหญ่สมราคา มาแบบอุ่น รสชาติซุปหอมมันถั่วลันเตา จืดๆ เนื้อถั่วบดในซุปได้ละเอียดมาก ให้ 3.7/5
โดยรวมต้องบอกว่าประทับใจทุกอย่างตั้งแต่รสชาติอาหาร การบริการที่ได้ไวและรวดเร็ว พนักงานบริการดีตอบคำถามในเมนูได้ทุกคน ตัวร้านที่ตกแต่งได้สวยและสะอาดมาก คุณภาพวัตถุดิบที่หาทานได้ยาก ร้านนี้มีทุกองค์ประกอบในระดับที่สมกับ Best of Wongnai จริงๆ คนมาเที่ยวเชียงใหม่ยังไงก็ไม่ควรพลาด ต้องมาลองกัน และต้องเตือนไว้ก่อนว่าสำหรับคนที่ทานน้อยแนะนำให้สั่งแค่อย่างเดียวหรือจะสั่งมาทานกับเพื่อนก็ได้เพราะไม่งั้นจะเหลือผักในจานเยอะมากๆ เสียดายเงินเลยทีเดียวถ้าทานไม่หมด